《戏食雀》
宋代·王令

秋风云气寒，秋雨昼夜兼。
饥禽湿不飞，左右烦顾瞻。
有雀独飞下，施徐入吾檐。
毛羽刷参差，嘴距交钓銛。
跳乘新舂箕，取饱公不嫌。
而吾本有意，听之取微纤。
忽惊自飞去，鴥聿不少淹。
反就高高枝，啁{左口右哲}气不恬。
嗟乎此微类，岂不无以厌。
来既冒弹射，固难责其廉。
然余乃无罪，见怒何过严。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。